কিন্তু মানুষ তো পরাজয় মানে না, মানবে না। পৃথিবীকে সে ধ্বংস হতে দেবে না। সামাজিক মালিকানা প্রতিষ্ঠা করার মধ্য দিয়ে নিজের সৃষ্টিশীলতাকে সে অবারিত করবে। ওই সৃষ্টিশীলতা এখন অবরুদ্ধ হয়ে পড়েছে ব্যক্তিমালিকানার যাঁতাকলে। ফুঁসছে, বের হয়ে যেতে পারছে না। মুক্ত হলে পৃথিবীকে সে কেবল রক্ষাই করবে না, বদলেও দেবে। প্রাচুর্য আসবে। সংকট থাকবে না বিতরণে। নিশ্চিহ্ন হয়ে যাবে অভাব। সম্পদের অপচয় ঘটবে না মারণাস্ত্র তৈরিতে। মাদকের ব্যবহার অতীত ইতিহাসে পরিণত হবে। কাজ থাকবে সকলেরই; থাকবে অবসর, এবং প্রচুর আনন্দ। শিল্পকলায় ও নান্দনিকতায় পরিপূর্ণ হয়ে উঠবে পৃথিবী।